**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**PASKAIDROJUMA RAKSTS**

**Limbažu novada pašvaldības domes 2025. gada 30. janvāra saistošajiem noteikumiem Nr. 1 “Limbažu novada pašvaldības līdzdalības budžeta nolikums”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | 1.1. Saistošo noteikumu izdošanas mērķis ir veicināt Limbažu novada pašvaldības (turpmāk – pašvaldība) administratīvās teritorijas iedzīvotāju iesaisti teritorijas attīstības jautājumu izlemšanā un īstenot sabiedrības ierosinātos pašvaldības teritorijas attīstības projektus, lai izpildītu pašvaldības autonomās funkcijas un brīvprātīgās iniciatīvas, nodrošinot sabiedrības iesaisti pašvaldības lēmumu pieņemšanas procesos, un veicināt sabiedrības iespēju tiešā veidā ieteikt konkrētas novada infrastruktūras attīstības vajadzības un citas sabiedrībai aktuālas iniciatīvas, ko īstenos pašvaldība.  1.2. Pašvaldību likuma 59. panta pirmā daļa nosaka, ka pašvaldība līdzdalības budžetu izmanto, lai veicinātu pašvaldības administratīvās teritorijas iedzīvotāju iesaisti teritorijas attīstības jautājumu izlemšanā, ievērojot šā likuma prasības. Par līdzdalības budžeta izlietojumu lemj pašvaldības administratīvās teritorijas iedzīvotāji. Savukārt, Pašvaldību likuma 60. panta pirmā daļa paredz, ka līdzdalības budžeta finansējums tiek izlietots sabiedrības ierosinātiem teritorijas attīstības projektiem. Saskaņā ar Pašvaldību likuma 60. panta trešo daļu, līdzdalības budžetu iedala līdzdalības budžeta plānošanas vienībās (teritorijās), kuras nosaka pašvaldības attīstības programmā. Līdzdalības budžeta plānošanas vienība (teritorija) var būt visa pašvaldības administratīvā teritorija.  1.3. Pamatojoties uz Pašvaldību likuma 61. pantu, pašvaldībām jāizstrādā līdzdalības budžeta nolikums, ko izdod kā saistošos noteikumus.  1.4. Saistošajos noteikumos nepieciešams noteikt kārtību, kādā Limbažu novada pašvaldība īstenos līdzdalības budžeta projektu ideju konkursus. |
| 2. Fiskālā ietekme uz pašvaldības budžetu | 2.1. Pašvaldību likuma 59. panta otrā daļa nosaka, ka gadskārtējā pašvaldības budžetā jāparedz finansējums līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem. Veicot aprēķinus, provizoriskais līdzdalības budžeta gada finansējums sastāda aptuveni 116 000,00 EUR gadā. Konkrētajā gadā līdzdalības budžeta projektu realizācijai pieejamais finansējums tiek noteikts pašvaldības budžetā. 2025.gada budžetā finansējums līdzdalības budžetam plānots noteikt 120 000,00 EUR apmērā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci | 3.1. Sociālā ietekme – saistošie noteikumi atstāj pozitīvu sociālo ietekmi, ar šiem saistošajiem noteikumiem un tajos paredzēto līdzdalības budžeta konkursu novada iedzīvotājiem tiek mazināts atstumtības risks, radot vienādas iespējas ietekmēt savas apkārtējās vides uzlabojumus, veicinot iedzīvotāju savstarpējo sadarbību un saskaņotu rīcību kopējam labumam.  3.2. Ietekme uz vidi – saistošiem noteikumiem nav tieša ietekme uz vidi, taču īstenojot saistošos noteikumus, iedzīvotāji konkursā var iesniegt projektus, ar kuriem var tikt uzlaboti kādi konkrēti apkārtējās vides apstākļi.  3.3. Ietekme uz iedzīvotāju veselību – saistošajiem noteikumiem nav tieša ietekme uz iedzīvotāju veselību, taču iedzīvotāji konkursā var iesniegt projektus, kas paredzēti sabiedrības veselības uzlabošanai.  3.4. Ietekme uz uzņēmējdarbības vidi pašvaldības teritorijā – saistošajiem noteikumiem nav tieša ietekme uz uzņēmējdarbības vidi, taču pašvaldība normatīvajos aktos noteiktajā kārtībā varētu piesaistīt uzņēmējus konkursā uzvarējušo projektu realizācijai, tādējādi skarot arī uzņēmējdarbības vidi pašvaldības teritorijā.  3.5. Ietekme uz konkurenci – saistošie noteikumi neatstās ietekmi uz konkurenci un nav konstatējama ierobežojoša ietekme uz tirgu un atbilstību brīvai un godīgai konkurencei, jo līdzdalības budžetā apstiprinātās projektu idejas realizēs pašvaldība, ievērojot visus normatīvos aktus attiecībā uz publisko iepirkumu. |
| 4. Ietekme uz administratīvajām procedūrām un to izmaksām | 4.1. Institūcija, kurā privātpersona var vērsties saistošo noteikumu piemērošanā – Limbažu novada pašvaldības iestādē – Centrālajā pārvaldē.  Pašvaldības Centrālās pārvaldes Attīstības un projektu nodaļa nodrošina konsultēšanu līdzdalības budžeta projektu pieteikumu sagatavošanā.  4.2. Saistošie noteikumi paredz administratīvas procedūras, kas ir bezmaksas, sabiedrības dalība līdzdalības budžeta konkursā ir bezmaksas. Tomēr atbilstoši saistošajiem noteikumiem, visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs. |
| 5. Ietekme uz pašvaldības funkcijām un cilvēkresursiem | Saistošie noteikumi paredz, ka konkursam iesniegtos projektu pieteikumus vērtēs komisija 5 (piecu) locekļu sastāvā, kas tiek apstiprināta ar Limbažu novada pašvaldības domes lēmumu.  Saistošo noteikumu izpildes nodrošināšanai papildus nav nepieciešams veidot jaunas pašvaldības institūcijas, saistošo noteikumu izpilde notiks, iesaistot esošos cilvēkresursus, uzliekot jaunus pienākumus esošajiem pašvaldības darbiniekiem. |
| 6. Informācija par izpildes nodrošināšanu | 6.1. Saistošo noteikumu izpildi nodrošinās pašvaldība saskaņā ar Pašvaldību likuma 62.panta pirmo daļu.  Līdzdalības budžeta projektu pieteikumus izskata komisija, ko izveido un apstiprina ar Limbažu novada pašvaldības domes lēmumu. Līdzdalības budžeta ideju konkursa projektu administrē Limbažu novada pašvaldības administrācijas atbildīgās struktūrvienības. Līdzdalības budžeta izlietošanas kārtība un veicamās darbības noteiktas saistošajos noteikumos.  6.2. Ar saistošajiem noteikumiem paredzēts, ka projekta pieteikumus iesniedz Līdzdalības budžeta informācijas sistēmā - valsts vienotās ģeotelpiskās informācijas portāla https://geolatvija.lv/ sadaļā “Līdzdalības budžets”. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstāka juridiskā spēka normatīvajiem aktiem. |
| 8. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.limbazunovads.lv](http://www.limbazunovads.lv), termiņš viedokļu iesniegšanai – no 2024. gada 13. decembra līdz 2025. gada 5. janvārim.  Par saistošo noteikumu projektu minētajā termiņā tika saņemti iesniegumi - viedokļi no divām fiziskām personām:  1. Iesniegumā sniegts viedoklis, norādot, *ka saskaņā ar Pašvaldību likuma 55. pantu publiskās apspriešanas ilgums ir vismaz 30 dienas.*  Saskaņā ar Pašvaldību likuma 46. panta trešo daļu, saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Limbažu novada pašvaldības domes saistošo noteikumu projekts “Limbažu novada pašvaldības līdzdalības budžeta nolikums” un tā paskaidrojuma raksts saskaņā ar Pašvaldību likuma 46. panta trešo daļu pašvaldības nolikumā noteiktajā kārtībā tika publicēts pašvaldības oficiālajā tīmekļvietnē www.limbazunovads.lv sabiedrības viedokļa noskaidrošanai, nosakot termiņu sabiedrības viedokļa paušanai - trīs nedēļas.  2. Iesniegumā sniegts viedoklis:  2.1. Par Nolikuma 11. punktu: *Nolikuma projekta 11.punkts paredz projektu pieteikuma iesniegšanas termiņu 40 dienas no konkursa izsludināšanas dienas, kas, protams, atbilst Pašvaldības likumā noteiktajam. Bet kāpēc izvēlētas tieši 40 dienas, nevis, piemēram 2 mēneši vai 60 dienas? Lai sagatavotu nolikumam atbilstošu projektu, 40 dienas varētu būt par maz, ja vēl tajā laikā iekrīt kādi svētki vai garākas brīvdienas, kā tas ir šajā apspriešanas periodā, īpaši, ja jau iepriekš nav zināms, kad tiks izsludināts konkurss. Ja būtu 40 darba dienas, periods būtu atbilstošāks.*  Priekšlikums ņemts vērā, nosakot, ka līdzdalības budžeta projektu iesniegšanas termiņš ir 40 darba dienas no konkursa izsludināšanas dienas.  2.2. Par Nolikuma trešo daļu: “*Nolikuma projekta trešajā daļā noteiktajos konkursa izsludināšanas, konkursa komisijas darbības organizācijā un kompetencē līdz galam nav saprotama konkursa komisijas darbības organizācija. Kā tieši tā tiks organizēta? Kas to organizē? Cik ilgā laikā tiks izvērtēti projekta pieteikumi, parakstīts protokols utt.?*”.  Nolikuma trešajā daļā netiek iekļauti papildus nosacījumi saistībā ar komisijas darba organizāciju. Saskaņā ar Pašvaldību likuma 53. panta otrās daļas nosacījumiem, komisijas izveidošanas nepieciešamību, kompetenci, sastāvu un darba organizāciju nosaka likums, domes lēmums vai domes pieņemts nolikums. Līdzdalības budžeta projektu pieteikumu vērtēšanas komisijas darbības organizācija tiek noteikta komisijas nolikumā. |

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU